TUKIRYHMÄN KOKOUS

Aika		maanantaina 21.5.2007 klo 13.00–15.00

Paikka		Kauppa- ja teollisuusministeriö, Aleksanterinkatu 4, neuvotteluhuone B308

Osallistujat	Eduskunta; Eelis Roikonen
	EK; Anna Lundén
	KKK; Pentti Mäkinen
	KTM; Antti Riivari
	LVM; Anna-Liisa Tarvainen
MTK; Risto Airikkala	
OM; Pekka Nurmi, Jyrki Jauhiainen
	PT; Ilpo Suoniemi	
	SAK; Matti Viialainen
	STM; Leo Suomaa
	SY; Rauno Vanhanen
	VATT; Aki Kangasharju
	VM; Petri Malinen
	VTV; Arto Seppovaara
	Net Effect; Marja-Liisa Niinikoski	

	SÄVY; Antti Neimala (pj.), Liisa Lundelin-Nuortio, Jonna Sjögrén (siht.)
    
1	Kokouksen avaaminen
Puheenjohtaja avasi kokouksen.
2	Parempi sääntely hallitusohjelmassa – mitä uutta vaikutusarviointien näkökulmasta?
Ylijohtaja Pekka Nurmi oikeusministeriöstä kertoi paremman sääntelyn kirjauksista hallitusohjelmassa. Ohjelmaan on kirjattu muun muassa, että Paremman sääntelyn toimintaohjelma toteutetaan.

Todettiin, että lainsäädäntösuunnitelman toteuttamisen suhteen on menty eteenpäin ja tarkoitus on, että se olisi osa hallituksen strategia-asiakirjaa. Asiasta käydyssä keskustelussa todettiin, että olisi järkevää katsoa lainsäädäntösuunnitelmaa varten hankkeita tukiryhmässä. Hankkeiden varsinainen listaaminen on kunkin ministeriön vastuulla. Lainsäädäntösuunnitelman pitäisi olla valmis syyskuussa. Lainsäädäntösuunnitelman toteutumista on tarkoitus tarkastella uudelleen hallituskauden puolivälissä osana hallituksen strategian vaikuttavuuden arviointia.

PARSAn ehdotuksiin perustuen on perustettu paremman sääntelyn ministerityöryhmä, jossa puheenjohtajana toimii oikeusministeri Tuija Brax. Työryhmän muut jäsenet ovat hallinto- ja kuntaministeri Mari Kiviniemi, ympäristöministeri Paula Lehtomäki, asuntoministeri Jan Vapaavuori, sisäasiainministeri Anne Holmlund sekä maahanmuutto- ja eurooppaministeri Astrid Thors. Työryhmä järjestäytyy juhannuksen jälkeen. Jatkovalmistelun linjauksista päätetään silloin. 

Todettiin, että uusi työ- ja elinkeinoministeriö ja sen aiheuttamat muutokset ovat vielä auki. Uuden ministeriön osastojako on myös auki, kuten SÄVY-hankkeen jatkokin.
3	Vaikutusarviointiohjeiden uudistaminen
Ylijohtaja Pekka Nurmi kertoi VARVIO-työryhmän ehdotusten jatkovalmistelusta. Uusi ohjeluonnos on ollut lausunnoilla, jonka lausuntokierros päättyy 21.5. Tämän jälkeen ohjeet viimeistellään lausuntopalautteen pohjalta ja ne on tarkoitus saada käyttöön syksyllä 2007.
4	Selvitys ALV-lainsäädännön hallinnollisista kustannuksista yrityksille
Toimitusjohtaja Marja-Liisa Niinikoski esitteli Net Effectin johtaman konsortion tekemän selvityksen. Selvitys julkaistiin huhtikuussa 2007 ja se on jaettu kaikille tukiryhmäläisille postitse.

Pilottiselvityksen aiheena on arvonlisäverolainsäädännön yrityksille aiheuttamat kustannukset. Selvityksessä oli yhteistyössä mukana Ramboll Management ja KPMG. Hanke toteutettiin loppuvuoden 2006 ja alkuvuoden 2007 välisenä aikana. Kokonaisuudessaan raportti sai tukiryhmältä hyvää palautetta.

Lisätietoa raportista löytyy SÄVY-hankkeen Internet-sivuilta.
5	Ajankohtaiskatsaus (Antti Neimala, Liisa Lundelin-Nuortio)
VAPA-työryhmä
Työryhmän määräaika päättyy tämän kuun lopussa. Loppuraportti on tekeillä ja siinä huomioidaan kaikki väliraportista saadut kommentit.
Case-selvitys
Selvitys julkaistiin huhtikuussa 2007, ja se löytyy sähköisenä SÄVY:n Internet-sivuilta. Selvityksessä käsitellään kolmen esimerkkisäädöshankkeen ex ante -arviointia, toteutuneita vaikutuksia ja arviointiin liittyviä kehittämisehdotuksia.
EU-asiat
Kilpailukykyneuvoston 21.–22.5.2007 yhtenä aiheena on puheenjohtajamaan edistymisraportti paremman sääntelyn asioista, ml. hallinnollisen taakan vähentäminen. Komission oma vaikutusarviointilautakunta on käynnistänyt toimintansa, ja sen antamat suositukset komission vaikutusarviointeihin julkaistaan Internetissä.

Directors of Better Regulation (DBR) kokous on 24.-25.5. Lissabonissa ja myös siellä hallinnollisen taakan poistaminen on myös yksi pääteema.
6	Muut ajankohtaiset asiat
Kokouskutsun liitteenä jaettiin viimevuotisten hallituksen esitysten analyysin lopullinen versio. Se löytyy myös Internetistä SÄVYn sivuilta. Raportissa on tänä vuonna mukana neljä esimerkkicasea sekä laajojen, yli 50-sivuisten hankkeiden vertailu. Kyseisen raportin pohjalta käydään keskusteluja ministeriöiden kanssa.

SÄVY-hankkeen jatkosta on kirjaus hallitusohjelmassa, mutta tarkemmista toimenpiteistä ei ole vielä selvyyttä.
7	Muut asiat
Ei muita asioita.
8	Seuraava kokous
Seuraava kokous pidetään, kun ministeriöiden palaute lainsäädäntösuunnitelmasta on saatu, mutta ennen suunnitelman lukkoon lyömistä, eli syyskuun alussa. Kokouskutsu toimitetaan lähempänä ajankohtaa.

Seuraavaan kokoukseen ehdotettiin yhdeksi aiheeksi keskustelua hallinnollisesta taakasta ja siihen liittyvistä kansallisista toimenpiteistä. Elinkeinoelämän keskusliitto lupautui myös esittelemään aihepiiriin liittyvien selvitystensä tuloksia.
9	Kokouksen päättäminen
Puheenjohtaja päätti kokouksen.

JAKELU	Tukiryhmän jäsenet ja varajäsenet

TIEDOKSI	kansliapäällikkö Erkki Virtanen